A 2023-as „Egészségpart” mobil nyári szűrő- és egészségedukációs program digitális egészségüggyel kapcsolatos szervezési szempontjai és működési tapasztalatai
Authors: Csóka Regina , Kenesei-Kalló Andrea , Jóni András Dániel , Mikesy Gergely , Hámori Attila , Bertókné Tamás Renáta , Árváné Egri Csilla , Gál Veronika , Joó Tamás , Nistor Katalin 
Published: December 2024

BEVEZETÉS: A Magyar Egészségügyi Menedzsment Társaság 2023-ban harmadik alkalommal rendezte meg az „Egészségpart” mobil nyári szűrő- és egészség-edukációs programot. A tanulmány célja az volt, hogy bemutassa a 2023-as „Egészségpart” program digitális egészségüggyel kapcsolatos szervezési és működési aspektusait, beleértve az emberierőforrás-igényeket, és azok allokációját, a skill-labor alkalmazását, illetve a kommunikációs módszereket. A tanulmány bemutatja, hogy miképp szolgálhat egy mobil program kommunikációs eszközként a lakosság számára, mindamellett, hogy digitális egészségügyi központként is megállja a helyét. MÓDSZERTAN: A vizsgálat során részletesen elemeztük a szűréseken résztvevők számát és lakóhely szerinti eloszlását, valamint bemutattuk a szűrőprogram elemeinek elrendezését, és a részvétel folyamatát. Felmértük a program megvalósításához szükséges emberi erőforrásokat, valamint a partnerek közötti agilis együttműködés szempontjait. Mindemellett értékeltük a szűrőprogramhoz kapcsolódó kommunikációs és disszeminációs eszközöket, és bemutattuk a skill labor keretében megvalósult digitális szájüregi szűrést. EREDMÉNYEK: Összesen 727 fő vett részt a különböző szűrővizsgálatokon, beleértve a vérből történő vizsgálatokat, az életmódi kockázatfelmérést, valamint a bőrgyógyászati és a digitális szájüregi szűréseket. Kiemelt figyelmet fordítottunk a digitális eszközök és mesterséges intelligencia által támogatott megoldások alkalmazására, a digitális egészségügyi skill-labor funkció kiépítésére és a digitális egészségügyi megoldások népszerűsítésére. A szűrésen résztvevők körében a nők aránya meghaladta az ötven százalékot, az átlagéletkor pedig 54,2 év volt. A programon résztvevők több, mint fele (60,2 %) a Balaton környéki vármegyékből, negyede (25,3 %) pedig Pest vármegyéből érkezett. A program megvalósításában átlagosan napi 31 fő együttműködő vett részt 11 háttérintézményből és partnerszervezettől, köztük az Országos Kórházi Főigazgatóságtól és a Nemzeti Népegészségügyi és Gyógyszerészeti Központtól. Az együttműködő szervezetek különböző tevékenységi köröket és feladatokat láttak el. Az agilis együttműködés lehetővé tette a gyors és hatékony problémamegoldást. A program során alkalmazott kommunikációs módszerek, a több, mint 30 kihelyezett helyszíni reklám és plakát, a Facebook és a weboldal hirdetései, amelyek több, mint negyven- és ötvenezer főt értek el, illetve a szűrőprogramról szóló tájékoztatás sikeresen növelte a program ismertségét és a résztvevők tájékozottságát. A program során olyan technológiai megoldásokat, digitális eszközöket is alkalmaztunk, amelyek működését már mesterséges intelligencia segíti és támogatja (pl. szájszkenner). Digitális egészségügyi skill-labor funkció alatt olyan gyakorló központot vagy oktatási helyszínt értünk, ahol az egészségügyi dolgozók és hallgatók fejleszthetik digitális készségeiket, valamint megismerhetik és elsajátíthatják a digitális egészségügyi eszközök használatát. KÖVETKEZTETÉSEK: Ismertté vált, hogy miként lehet a digitális megoldásokat hatékonyan integrálni és működtetni az egészségügyi szűrőprogramok keretében. Az Egészségpart 2023 sikeresen összekapcsolta a hagyományos szűrési eljárásokat az új technológiák bevonásával, mint például a szájüregi szűrés keretében a digitális szájszkenner használatát és az adatvezérelt egészségügyi megoldások támogatását. A programelemek elrendezését minden évben a helyszínekhez igazítottan szükséges kialakítani, az optimális működés érdekében.